钦定古今图书集成/明伦汇编/闺媛典/第064卷 > 何玉真
## 钦定古今图书集成/明伦汇编/闺媛典/第064卷 > 何玉真

按《福清县志》：何玉真，化南里人，许嫁迳江林文镡之
子。侹年十九方婚，未庙见而倭寇猝至，侹与父匿于
黄檗山中，玉真随姑奔入县。贼搜黄檗山，驱镡去，侹
挺身出曰：“无害吾父。”罄其身之资藏以与贼，父遂得
还。贼又驱侹至同安县临队乡，烽火连村，觅路无从。
玉真与姑复故庐，见翁还而夫不在，欲自杀。举家谕
之曰：“倘夫生还，则汝为徒死矣。”既而有乡人自临队
回，备言侹死之详。真为夫招魂以葬，遂经死。嘉靖间
事。